CELEX: 62011TN0269
Language: el
Date: 2011-05-23 00:00:00
Title: Υπόθεση T-269/11: Προσφυγή της 23ης Μαΐου 2011 — Xeda International κατά Επιτροπής

16.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 211/31
            
         Προσφυγή της 23ης Μαΐου 2011 — Xeda International κατά Επιτροπής
   (Υπόθεση T-269/11)
   2011/C 211/66
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Xeda International SA (Saint-Andiol, Γαλλία) (εκπρόσωποι: C. Mereu και K. Van Maldegem, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να κηρύξει την προσφυγή παραδεκτή και βάσιμη,
            
         
               —
            
            
               να ακυρώσει την προσβαλλόμενη απόφαση, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως
   
   Η προσφεύγουσα ζητεί την ακύρωση της αποφάσεως 2011/143/ΕΕ της Επιτροπής, της 3ης Μαρτίου 2011, για τη μη καταχώριση της ουσίας ethoxyquin στο παράρτημα I της οδηγίας 91/414/ΕΟΚ του Συμβουλίου και για την τροποποίηση της απόφασης 2008/941/ΕΚ της Επιτροπής (ΕΕ L 59, σ. 71).
   Λόγω της προσβαλλομένης αποφάσεως, η ουσία ethoxyquin διαγράφηκε από την απόφαση 2008/941/ΕΚ και δεν καταχωρείται ως δραστική ουσία στο παράρτημα I της οδηγίας 91/414. Κατά συνέπεια, η προσφεύγουσα δεν θα έχει πλέον τη δυνατότητα να πωλεί ethoxyquin ή προϊόντα με βάση την ουσία ethoxyquin στην Ευρωπαϊκή Ένωση και θα χάσει τις άδειες κυκλοφορίας των προϊόντων της στα κράτη μέλη από τις 3 Σεπτεμβρίου 2011.
   Προς στήριξη της προσφυγής της η προσφεύγουσα προβάλλει τρεις λόγους.
   
               1)
            
            
               Ο πρώτος λόγος αντλείται από πρόδηλη πλάνη εκτιμήσεως. Κατά την προσφεύγουσα, η προσβαλλόμενη απόφαση απαγορεύει πράγματι τη χρήση της ουσίας ethoxyquin στα φυτοπροστατευτικά προϊόντα στηριζόμενη σε λόγους επιστημονικής ανησυχίας και υποτιθέμενα ελλιπή δεδομένα, εκτιθέμενους στην αιτιολογική σκέψη 6 της εν λόγω αποφάσεως, καθένας από τους οποίους είτε αντικρούσθηκε δεόντως από την προσφεύγουσα είτε δεν συνιστά λόγο ανησυχίας ο οποίος να δικαιολογεί τη μη καταχώριση.
            
         
               2)
            
            
               Ο δεύτερος λόγος αντλείται από προσβολή των δικαιωμάτων άμυνας της προσφεύγουσας και ουσιωδών τύπων. Κατά την προσφεύγουσα, η προσβαλλόμενη απόφαση προσβάλει τα δικαιώματά της άμυνας και το δικαίωμά της ακροάσεως, στο μέτρο που η Επιτροπή δεν της έδωσε ούτε τη δυνατότητα ούτε τον αναγκαίο χρόνο για να εξετάσει τους λόγους ανησυχίας που προβλήθηκαν σε όψιμο στάδιο της διαδικασίας και δεν εξέτασε προσεκτικά τις παρατηρήσεις της προσφεύγουσας σε σχέση με τα υποτιθέμενα ελλιπή δεδομένα.
            
         
               3)
            
            
               Ο τρίτος λόγος αντλείται από παραβίαση θεμελιωδών αρχών του δικαίου της Ένωσης.
               
                           —
                        
                        
                           Η προσφεύγουσα υποστηρίζει ότι η προσβαλλόμενη απόφαση εκδόθηκε κατά παραβίαση της αρχής της ασφάλειας δικαίου και της δικαιολογημένης εμπιστοσύνης, λόγω της διαδικασίας υποβολής νέας αιτήσεως την οποία προβλέπει ο κανονισμός (ΕΚ) 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8, παράγραφος 2, της εν λόγω οδηγίας, αλλά δεν έχουν περιληφθεί στο παράρτημα (ΕΕ L 15, σ. 5).
                        
                     
                           —
                        
                        
                           Η προσφεύγουσα υποστηρίζει επίσης ότι η προσβαλλόμενη απόφαση είναι δυσανάλογη, λαμβανομένων υπόψη των μέτρων που είχε στη διάθεσή της η Επιτροπή και των αρνητικών συνεπειών σε σχέση προς τον επιδιωκόμενο σκοπό.